
[bookmark: _Toc179806232][bookmark: _Toc179806233]Článok 1
Všeobecné ustanovenia
1. Táto smernica stanovuje poslanie a ciele Doktorandskej školy Univerzity Konštantína Filozofa v Nitre (ďalej len „DŠ“, „Doktorandská škola“ a „UKF“). Smernica upravuje aj postavenie, zloženie a kompetencie orgánov DŠ.
2. Cieľom DŠ je trvalo udržateľné zvyšovania kvality vzdelávania v doktorandských študijných programoch na UKF. 
3. DŠ je akademickou organizačnou štruktúrou podporujúcou koordináciu doktorandského štúdia v študijných odboroch na UKF. 
4. Smernica je vytvorená v súlade s cieľmi Dlhodobého zámeru UKF v Nitre na roky 2019 – 2025, Európskou chartou výskumných pracovníkov, ako aj Kódexom správania pre nábor výskumných pracovníkov. 

[bookmark: _Toc179806236][bookmark: _Hlk179806147][bookmark: _Toc179806237]Článok 2
Poslanie a ciele Doktorandskej školy
1. Hlavným poslaním DŠ je trvalo udržateľné zvyšovanie kvality vzdelávania a zlepšovanie postavenia doktorandov na UKF, podpora rozvoja vedeckého poznania a príprava študentov doktorandského štúdia na vedeckú kariéru a to nielen v akademickom prostredí, ale aj v štátnej a verejnej správe, v priemysle a podnikaní, ako aj v neziskovom sektore výskumu a vývoja.
2. DŠ plní svoje poslanie aj v podpore získavania základných prenositeľných kompetencií doktorandov UKF a to najmä v metodológii vedeckého výskumu, didaktiky, prezentačných zručnostiach, projektovom manažmente, akademickej etiky a pod. 
3. Cieľmi DŠ sú:
a) zvyšovanie kvality dosahovanej vedeckovýskumnej, umeleckej a ďalšej tvorivej činnosti (publikačné výstupy, domáce a zahraničné výskumné granty, prehlbovanie internacionalizácie) a podporných činností súvisiacich s vedou, výskumom, umeleckou a ďalšou tvorivou činnosťou;
b) zvýšenie atraktívnosti doktorandského štúdia na UKF prostredníctvom ponuky aktivít interdisciplinárneho charakteru prekračujúcich ponuku jednotlivých fakúlt UKF a prepájaním aktivít na jednotlivých fakultách UKF;
c) podpora transparentnosti a zefektívnenia procesov doktorandského štúdia na UKF;
d) posilnenie internacionalizácie doktorandského štúdia na UKF, podpora stáží a výmenných pobytov v zahraničí, podpora integrácie doktorandov do medzinárodných výskumných tímov a tiež podpora integrácie zahraničných doktorandov do výskumnej komunity na UKF;
e) podpora originálneho a metodologicky kvalitného výskumu, ktorý prispieva k rozvoju poznania v danej oblasti, vrátane vytvárania podmienok na jeho realizáciu;
f) podpora projektovej činnosti a kvalitnej publikačnej činnosti v prestížnych vedeckých časopisoch;
g) podpora interdisciplinarity v rámci prepájania rôznych odborov vedy a aplikácie výskumných výstupov v praxi;
h) rozvoj spolupráce medzi UKF a akademickými inštitúciami a subjektmi z praxe;
i) rozvoj kritického myslenia a etiky vo vede;
j) podpora kariérneho poradenstva;
k) podpora duševného zdravia doktorandov;
l) zvýšenie kvality ľudských zdrojov poskytnutím školení pre školiteľov a administratívnych zamestnancov, napr. študijných oddelení.
4. DŠ organizačne zabezpečuje určený organizačný útvar rektorátu UKF.

[bookmark: _Toc179806240]Článok 3
Rada pre doktorandské štúdium UKF
1. [bookmark: _Hlk175216590]Hlavným orgánom DŠ je Rada pre doktorandské štúdium UKF (ďalej len Rada DŠ UKF), ktorá plní funkciu iniciatívneho, resp. koordinačného orgánu. 
2. Rada DŠ UKF je zložená z prorektorov UKF, zástupcov jednotlivých fakúlt UKF (spravidla prodekanov, do pôsobnosti ktorých patrí doktorandské štúdium), riaditeľa Univerzitnej knižnice, riaditeľa Centra informačných a komunikačných technológií, manažéra Študentského centra a zástupcu študentov doktorandského štúdia navrhovaného študentskou časťou AS UKF v Nitre. 
3. Predsedom Rady DŠ UKF je spravidla prorektor pre vedeckovýskumnú činnosť.
4. Predsedu a členov Rady DŠ UKF menuje rektor.
5. Rada DŠ UKF plní nasledovné úlohy:
a) poskytuje strategické a metodické usmernenia pri implementácii cieľov DŠ UKF;
b) posudzuje a schvaľuje interné predpisy a metodiky týkajúce sa doktorandského štúdia;
c) predkladá návrhy pre Radu pre vnútorné hodnotenie kvality vysokoškolského vzdelávania v oblasti skvalitnenia doktorandského štúdia;
d) pripravuje plán vzdelávacích aktivít (kurzov, seminárov a workshopov) na daný akademický rok spoločných pre všetkých doktorandov UKF;
e) koordinuje činnosť rád fakúlt a navrhuje opatrenia pre skvalitnenie doktorandského štúdia na fakultách;
f) schvaľuje plány vzdelávacích aktivít pre daný akademický rok, ktorý predložia rady pre doktorandské štúdium fakúlt; 
g) navrhuje školenia pre školiteľov a administratívnych zamestnancov, napr. študijných oddelení.
6. Zasadnutia Rady DŠ UKF sa uskutočňujú podľa potreby, spravidla minimálne dvakrát ročne. Program zasadnutia navrhuje jej predseda. 
7. Po administratívnej stránke činnosť Rady DŠ UKF zabezpečuje oddelenie pre vedeckovýskumnú činnosť.
Článok 4
Rada pre doktorandské štúdium fakulty
1. Koordinačným a riadiacim orgánom pre doktorandské štúdium na fakulte je Rada pre doktorandské štúdium fakulty (ďalej len Rada DŠ fakulty).
2. Rada DŠ fakulty sa zriaďuje v prípade, ak sa na fakulte uskutočňuje štúdium v minimálne troch doktorandských študijných programoch (bez ohľadu na formu štúdia). 
3. Rada DŠ fakulty je zložená z prodekanov fakulty a garantov doktorandského štúdia – predsedov odborových komisií na fakulte.
4. Predsedom Rady DŠ fakulty je spravidla prodekan, do pôsobnosti ktorého patrí doktorandské štúdium.
5. Predsedu a členov Rady DŠ fakulty menuje dekan.
6. Rada DŠ fakulty plní spravidla nasledovné úlohy:
a) koordinuje doktorandské štúdium na fakulte;
b) dohliada na súlad doktorandského štúdia s akreditačnými štandardami;
c) koordinuje činnosť odborových komisií;
d) spolupracuje s odborovými komisiami pri inovácii doktorandských študijných programov, periodickom hodnotení a príprave na akreditáciu;
e) prerokúva zmeny týkajúce sa priebehu a organizácie doktorandského štúdia na fakulte;
f) spolupracuje s odborovými komisiami v oblasti dodržiavania pravidiel a etických štandardov v doktorandskom štúdiu;
g) pripravuje plán vzdelávacích aktivít (kurzov, seminárov a workshopov) na daný akademický rok spoločný pre všetkých doktorandov fakulty;
h) schvaľuje plány odborových komisií v oblasti vzdelávacích aktivít na daný akademický rok v rámci jednotlivých odborov doktorandského štúdia na fakulte;
i) pomáha pri organizovaní študentských vedeckých konferencií;
j) vyhodnocuje priebeh prijímacích konaní, dizertačných skúšok a obhajob dizertačných prác;
k) rieši podnety a sťažnosti v rámci doktorandského štúdia.
7. [bookmark: _Toc179806245]Zasadnutia Rady DŠ fakulty sa uskutočňujú podľa potreby, spravidla minimálne dvakrát ročne. Program zasadnutia navrhuje jej predseda. 
8. Podrobnosti o doktorandskom štúdiu a činnosti Rady DŠ fakulty upravuje príslušný predpis fakulty.

Článok 5
Záverečné ustanovenie 
1. Smernica bola schválená AS UKF v Nitre dňa 23. júna 2025.
2. Smernica je platná a účinná od 1. septembra 2025.


    
    prof. PaedDr. Gabriela Pavlovičová, PhD.                                   prof. RNDr. Libor Vozár, CSc.

